'n Mooi tuin – sonder water | Netwerk24
Deur Linette Retief 15 Julie 2017 07:11
Spring in met die snoeiskêr en spaar water.
Streng waterbeperkings laat waarskynlik baie huiseienaars wakker lê oor die toekoms van hul tuine, sê Colin Priem, bestuurshoof van AfriServ/Afrilandscapes. Jou tuin is die eerste ding wat voornemende huiskopers raaksien.
Priem wys daarop dat daar geen maklike oplossing is nie, maar wel 'n paar wenke om besorgde huiseienaars deur die droë tydperk te help.
1. Dit is noodsaaklik om 'n growwe deklaag van boombas in beddings te gebruik, want dit sal voorkom dat die bietjie vog wat daar is, verdamp.
Met kunsgras kan jy van gras sny en natgooi vergeet
2. Om voor die tyd kompos in beddings in te werk, sal ook help met waterterughouding en om die plante te voed. Dit sal die plantselle ook so sterk moontlik hou.
3. Hoe gesonder jou plante is, hoe beter is hul kans op oorlewing. Behandel jou bedding met "Bounce Back" en jou grasperk met "Blade Runner".
4. Priem beveel aan dat alle plante behoorlik gesnoei word. Dit sal die blaaroppervlak verminder en sodoende ook verdamping. As daar plante is wat in skadu aard, moet hulle nie aan direkte sonlig blootstel nie.
Vetplante is 'n lus vir die oog – en spaar water. Foto's: iStock
5. Oorweeg dit om Astroturf of kunsgras te laat installeer. Met 'n sintetiese grasperk hoef jy jou nie te bekommer oor modder in die winter, of gras sny of natgooi nie.
6. 'n Dek of 'n gruistuin met vetplante is nog 'n waterbesparende opsie. Deesdae kan 'n mens ook kies uit 'n wye verskeidenheid vetplante wat nooit voorheen in die mark was nie. Hierdie verskeidenheid dek die spektrum van plante en struike tot grondbedekkings wat in verstommende kleure en teksture beskikbaar is. Daar is selfs vetplante vir skaduryke areas.